Ek het ŉ onrustige nag agter die rug en staan skoon moedeloos skuins na middernag op om ŉ koppie rooibos te maak. Dit gebeur mos maar van tyd tot tyd dat die slaap jou ontwyk.
Ek soek rond in die Bybel, eintlik te moeg om regtig te konsentreer. Dan word my gedagtes gevoer na die teks in Josua 1. Soos alle mense het ek ook uitdagings wat groot en bykans onhanteerbaar lyk.
Niemand sal Josua verkwalik as hy effens gespanne is nie. Die onrustigheid is voelbaar in die teks. Dan kom die Opdraggewer, God self deur sy Gees en bemoedig Josua met hierdie merkwaardige woorde – Ek sal jou nie in die steek laat nie, jou nie verlaat nie.